רשימת המשקיעים משתדרגת: החברות שיקנו את הסטארטאפ שלכם ואיך אפשר להגיע אליהן | גיקטיים
רשימת המשקיעים משתדרגת: החברות שיקנו את הסטארטאפ שלכם ואיך אפשר להגיע אליהן
יניב אביטל 30.11.2014	תגובה אחת אינטרנט
רשימת המשקיעים השיתופית שיזם המשקיע אדן שוחט הולכת וצוברת תאוצה; עכשיו תוכלו למצוא שם מידע כמו מי הם נציגי החברות הבינלאומיות בישראל שיוכלו לעזור לקרב אתכם לאקזיט וכן רשימה מתעדכנת של תוכניות האצה וקרנות הון-סיכון ואיך להגיע אליהן
כמה equity ייקחו מכם ב-Elevator ומתי מתחיל הסיבוב הבא של The Junction. מקור: צילום מסך
לפני מספר ימים סיפרנו לכם על הרשימה החדשה שזמינה עכשיו ברשת וכוללת שמות של יותר מ-160 משקיעים ישראליים, פרטי הקשר אליהם ובאילו תחומים הם משקיעים. כפי שחשפנו, עומד מאחורי הרשימה המשקיע והיזם אדן שוחט, שזכה להרבה שבחים ומחמאות בעקבות היוזמה. באופן מפתיע בחר שוחט ליצור את הרשימה כקובץ פתוח, שניתן לעריכה על ידי כל אחד למעשה כך שפתוח גם להשחתה ולהפרעה, אולם, כנראה ששוחט ידע מה הוא עושה. בארבעת הימים שעברו מאז הופץ דבר קיומה של הרשימה, ערכו אותה עשרות משתמשים ישראליים שתרמו מהידע ומהניסיון שלהם והוסיפו קטגוריות שימושיות כמו אנשי קשר שאחראיים על רכישת חברות וטכנולוגיה בתאגידים בינלאומיים (או בעברית: האקזיט שלכם) וכן רשימה הולכת וגדלה של תוכניות האצה למיזמים.
הרשימה מקבלת “חיים משל עצמה”
בין הפיצ’רים המסקרנים שבהם התחדשה הרשימה ניתן למנות את רשימת ה-Multinationals. הכוונה לרשימת נציגים ישראליים של חברות ותאגידים בינלאומיים, שאחראיים בין השאר על רכישות של חברות, שירותים או מוצרים. במילים אחרות, תוכלו למצוא ברשימה את איש הקשר הראשון שיוכל לפתוח בפניכם את הדלת לבחינה ואף רכישה של תאגיד בינלאומי גדול. בין השאר תוכלו למצוא שם שמות אנשי הקשר ב-AT&T, פייסבוק, Yandex, מוטורולה, Singtel, Paypal (ענקית החיפוש הרוסית), ebay, דויטשה טלקום, Telefonica, Cisco ועוד, כרגע, ישנם לא מעט רשומות חסרות שלא כוללות את פרטי ההתקשרות או שם הנציג, אבל בהתחשב בעדכונים האינטנסיביים שמבצעים משתמשים רבים, לא מן הנמנע שמצב זה הוא זמני בהחלט.
תוספת שניה ושימושית מאוד שתוכלו לראות ברשימה היא לשונית שמוקדשת לתוכניות האצה – אקסלרטורים ישראליים. בלשונית הזו תוכלו לקבל מידע על (נכון לכתיבת שורות אלו) 15 תוכניות האצה, כולל פרטי איש קשר, מיקום התוכנית, מתי מתחיל המחזור הבא, כמה מיזמים משתתפים בכל מחזור, אורך התוכנית, דדליינים (אם קיימים), אילו תחומים מעניינים את ראשי התוכנית, כמה אחוזים, אם בכלל, לוקחת התוכנית באחזקות החברה, כמה חברות סיימו בהצלחה את התוכנית ומיהן החברות הבולטות שסיימו אותה. בין השאר תוכלו למצוא פרטים על תוכניות האצה כמו MassChallenge, Elevator, The Junction, UpWest Labs ועוד. גם רשימת הסטארטאפים שמחפשים השקעה גדלה משמעותית ואם ביום החשיפה כללה פחות מ-10 מיזמים, כיום כוללת העמודה כבר יותר מ-60 מיזמים. בעקבות החשיפה הרבה לה זכתה הרשימה נוספה גם לשונית “אתיקה”, שכוללת מספר המלצות ובקשות ביניהן לא להספים את המשקיעים, לעשות מחקר לפני פנייה לכל משקיע ובעיקר להיות הוגן – תכונה חיונית בשוק כל-כך קטן כמו ישראל.
יוזם הרשימה, אדן שוחט: ״מה שקורה עם הרשימה מדהים״
בתגובה לתוספות החדשות ולתהודה לה זכתה הרשימה מסר אדן שוחט לגיקטיים שהתגובות אותן קיבל הן מדהימות, ורובן ככולן חיוביות. לדבריו, התגובות חיזקו את התחושה שהשוק הישראלי הוא שוק של “מוכרים”, כלומר, יזמים שרודפים אחרי המשקיעים, בניגוד לשוק האמריקאי שם המשקיעים מחפשים בנרות מיזמים להשקעה. לשאלת גיקטיים האם לא היו משקיעים שכעסו או התרעמו על הכללתם, ענה שוחט שמשקיע אחד ביקש שפרטי הקשר שלו ישונו, אחד אחר עדכן שהוא לא משקיע פעיל כרגע, ואחד נוסף הציע להוסיף עמודה שתתאר באיזה שלב של המיזם המשקיעים מעוניינים להשקיע (רעיון, התחלת עבודה, בדיקת היתכנות).
לסיום, שאלנו אותו מה דעתו על “החיים משל עצמה” שקיבלה הרשימה שלו. שוחט אמר שהרשימה מדהימה בכל כך הרבה מובנים; למשל, כאשר אחד המשתמשים הוסיף עמודה של קרנות הון סיכון פעילות, הוא עצמו הוסיף את Aleph, (הקרן שבה הוא שותף יחד עם מייקל אייזנברג. י.א.); שוחט אף סיפר לנו שבעקבות הרשימה, החלה יוזמה דומה בשוודיה. לדבריו, הרשימה מחזקת את העובדה שבישראל יש רצון ונכונות לשתף מידע בקהילה (push) בניגוד למתרחש למשל בעמק הסיליקון (pull).
1 תגובה על "רשימת המשקיעים משתדרגת: החברות שיקנו את הסטארטאפ שלכם ואיך אפשר להגיע אליהן"
הבא רשימת השמעה חברתית עם BeeFM [גיקספארק]
קודם רשימת המיליארדרים בעולם: היום מול לפני 30 שנה